Document ID: 31983R1600

ΚΑΝΟΝΙΣΜΟΣ (ΕΟΚ) αριθ. 1600/83 ΤΟΥ ΣΥΜΒΟΥΛΙΟΥ της 14ης Ιουνίου 1983 για την τροποποίηση του κανονισμού (ΕΟΚ) αριθ. 804/68 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι στο άρθρο 26 του κανονισμού (ΕΟΚ) αριθ. 804/68 (2), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (3), προβλέπεται ότι τα Κράτη μέλη μπορούν να χορηγούν εθνικές ενισχύσεις για τη χορήγηση στους μαθητές των σχολικών ιδρυμάτων γάλακτος μεταποιημένου σε προϊόντα που υπάγονται στις κλάσεις 04.01 ή 04.04 ή στη διάκριση 22.02 Β, ή σε γιαούρτι που υπάγεται στις διακρίσεις 04.02 Β, 18.06 Δ και 21.07 Δ του Κοινού Δασμολογίου- ότι η παράγραφος 2 του ιδίου άρθρου προβλέπει ότι το Συμβούλιο μπορεί να αποφασίσει κοινοτική συμμετοχή στη χρηματοδότηση των προγραμμάτων ενισχύσεως-
ότι, λαμβάνοντας υπόψη την πείρα που αποκτήθηκε, πρέπει, προκειμένου να επιτευχθεί καλύτερα ο στόχος που επιδιώκεται, η χορήγηση της κοινοτικής ενίσχυσης να μην εξαρτάται από την εθνική χρηματοδότηση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 26 του κανονισμού (ΕΟΚ) αριθ. 804/68 αντικαθίσταται από το ακόλουθο κείμενο:
"Άρθρο 26
1. Υπό τους όρους που ορίζονται σύμφωνα με τις παραγράφους 3 και 4, παρέχεται κοινοτική ενίσχυση για τη χορήγηση στους μαθητές των σχολικών ιδρυμάτων γάλακτος μεταποιημένου σε ορισμένα προϊόντα που υπάγονται στις κλάσεις 04.01 ή 04.04 ή στη διάκριση 22.02 Β, ή σε γιαούρτι που υπάγεται στις διακρίσεις 04.02 Β, 18.06 Δ και 21.07 Δ του Κοινού Δασμολογίου.
2. Τα Κράτη μέλη μπορούν να παρέχουν, σαν συμπλήρωμα της κοινοτικής ενίσχυσης, εθνικές ενισχύσεις για τη χορήγηση των προϊόντων που αναφέρονται στην παράγραφο 1 στους μαθητές των σχολικών ιδρυμάτων.
3. Το Συμβούλιο, αποφασίζοντας μετά από πρόταση της Επιτροπής, σύμφωνα με τη διαδικασία ψηφοφορίας που προβλέπεται στο άρθρο 43 παράγραφος 2 της συνθήκης, θεσπίζει τους γενικούς κανόνες του καθεστώτος ενισχύσεως.
4. Οι λεπτομέρειες εφαρμογής του παρόντος άρθρου και το ποσό της ενισχύσης θεσπίζονται σύμφωνα με τη διαδικασία που προβλέπεται στο άρθρο 30.".
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στο Λουξεμβούργο, στις 14 Ιουνίου 1983.

Labels: 12
17
19
6